Települési nyilvános könyvtárak 2024. évi beszámolójának sablonterve

1. Rövid összefoglaló 
Az elmúlt évben folyamatosan szolgáltattunk, a nyár egy részében a két részleg feváltva fogadta az olvasókat, az éves takarítási munkák és a szabadságolások okán. Emellett karácsonykor is egy hétig zárva tartottunk. A gyermekrészleg az épület energetikai felújítását követően január 31-én újra nyitott, jelentősen megszépülve. Az év első hónapjában már a belső átrendezés zajlott, hogy még korszerűbbé-vonzóbbá tegyék a helyet a gyerekek és szüleik számára. Sok-sok munkánk eredményeként gyakorlatilag szinten maradt a beiratkozottak száma (4147-4128), a kölcsönzések mértéke viszont komolyan emelkedett (82811-89879). Rendezvények-foglalkozások tavaly is jelentős számban és változatos formában voltak, nagyon sok érdeklődővel.

2. Stratégiai célok végrehajtása 
Alapvető stratégiai cél a lakosság új könyvekkel, folyóiratokkal, minőségi rendezvényekkel történő ellátása mellett kisközösségek alakítása, működtetése, illetve munkájuk segítése. Ezáltal a Minősített Könyvtár cím elnyerése néhány éven belül, amihez infrastrukturálisan a gyermekkönyvtár felújításával előre léptünk, szakmalag még fejlődés szükséges. 

3. Szervezet 
Könyvtárunk szervezeti keretein belül nem történt változás 2024-ben, vátozatlan létszámban és összetételben dolgozhattunk.  

4. Infrastruktúra 
A gyermekkönyvtár épülete teljes energetikai felújításon esett át, melynek befejezéseként az utcafront festése is megtörtént az év végén, - a helyi védettség miatt – szigetelés nélkül. A részlegen belül januárban jelentős szakmai átrendezést végeztek munkatársnőim, hogy még jobb körülmények között fogadhassák az ide látogatókat.
Informatikai téren kisebb kiegészítőket vásároltunk csak, illetve új vírusvédelmet kaptak gépeink. 
Szabadtéri rendezvényeinkhez összesen 75 db rakásolható kerti széket vásároltunk, ebből 50-et az alapítványunknak nyújtott céltámogatásból, 18-at egy cég vásárolt meg számunkra, míg a fennmaradó 7-et a Bajai Könyvtárért Alapítávnyba korábban befolyt összegekből.

5. Gyűjteményi információk 
Tavaly mintegy 10 százalékkal kevesebb dokumenentumot vásároltunk (3384-2922), mert a megemelkedett papír és nyomdai költségek kihatottak a könyvárakra is, emellett beszerzési keretünk is csökkent, az érdekeltségnövelő támogatás is jóval kevesebb volt a korábbiaknál. Periodikánál nem történt komoly változás. A folyamat során jelentős mértékű apasztás zajlottt, igyekszünk folyamatosan frissíteni az állományt.
A gyűjteményfeltárás teljeskörű. A helyi periodikák állományvédelmi köttetése minden évben megtörténik. A könyvek hasonló védelmére nem volt módunk. A helyismereti anyagok (elsősorban aprónyomtatványok), valamint egyedi régi könyveink digitalizálása folyamatosan zajlott az elmúlt esztendőben is.

6. Szolgáltatások (változások, trendek) 
A Gyermekrészleg az újranyitás után minden hónapban volt Ringató foglalkozás, a FONI tagjai is rendszeresen jöttek, emellett óvodás és iskolás csoportok is ellátogattak könyvtári órákra, foglalkozásokra. Nyáron, az udvaron is zajlottak jó hangulatú ovis foglalkozások. A felnőtt részlegbe bejelentkező osztályok – az épület különlegessségéből adódóan – tájékoztatást kaptak a bajai zsidóság és a zsinagóga történetéről is. Több alkalommal Régi könyv gyűjteményünkről is tartott ismertetőt munkatársnőm. Év végén nagy siker volt a másodkos általános iskolásoknak meghirdetett szabadulószoba.
Meglévő kisközösségeink (Kézműves klub, kétféle Angol Klub, Ladyk Társasjáték Klub, Biblioterápia) folyamatosan múködtek. Általánosságban elmondható, hogy sok új taggal gyarapszunk ezek révén. A társasjátékos kedvű felnőttek már három csapatot tesznek ki, így egyszerre érkezésükkor kissé „sakkozni” kell elhelyezésükkel. A felnőtt részlegben folyamatosan követték az aktualitásokat (évfordulók, események, 12 hónap…) kiállításokkal, könyvajánlókkal, illetve gyorsan léptek a váratlan történésekre. A gyermekrészlegben az évszakokhoz, jeles napokhoz (Népmese napja, Állatok világnapja) kötődtek tárlataink.
Intézményünkben továbbra is elérhető volt az Arcanum, a NAVA. Honlapunkon folymatosan hírt adtunk rendezvényeinkről, emellett katalógusunkban is lehetett keresni. A youtube-on, a Bajai Könyvtár csatornára folyamatosan felkerültek rendezvényeink felvételei, elvétve fordult csak elő, hogy az előadó nem engedélyezte a nyilvános közzétételt, vagy szerzői jogi tartalmak miatt a csatorna tiltotta le. Természetesen aktívan jelen voltunk az elmúlt évben is a Facebookon és az Instagramon, sőt tavaly már a Tik-Tokon is megjelentünk. 
A Jadox szoftver segítségével helyismereti anyagainkból készült összeállítás kereshető módon elérhető távolról is honlapunkon, ez a Digitális könyvtár.
Karácsony előtt meghirdettük a Bajai Könyvfutár szolgáltatást, azaz a házhozszállítást, ami eddig is működött, csak nem ennyire nyíltan.

7. Minőségirányítás 
Munkánkat a könyvtári minőségirányítás korszerű szempontjai szerint végezzük, beíratva szabályzatainkban rögzített feladatainkat, ezért volt szükség szabályzataink módosítására. Különösen figyelünk szolgáltatásaink sokrétűségére, olvasóink-használóink igényeinek változásaira, azok újragondolásával igyekeztünk új szolgáltatásokat nyújtani, pl. új klubfoglalkozásokat, rendezvényeket szerveztünk, illetve segítettük csoportjaink működését. Ezen túl továbbképzéseken, szakmai napokon is részt vettek munkatársaim.  

8. Tudományos kutatás és kiadványok 
Kutatást nem végeztünk, de Granasztói Olga (Debreceni Egyetem Magyar Irodalom- és Kultúratudományi Intézete Klasszikus Magyar Irodalmi Textológiai Kutatócsoport kutatója) tavaly is ellátogatott hozzánk, ez alkalommal az MTA Könyvtárának néhány munkatársával, hogy beazonosítsák és tanulmányozzák az egykori Hadik-Barkóczy-Zichy gyűjtemény intézményünkben megtalálható darabjait. 

9. Partnerségi együttműködések 
Új együttműködési megállapodást nem kötöttünk senkivel, de rövidebb-hosszabb idő óta meglévő személyes és/vagy intézményi kapcsolataink nem változtak. 

10. PR/marketing/kommunikáció eredményei 
	Sajtómegjelenésünk jelentős számú volt az eltelt esztendőben is, rendszeresen 	foglalkozott velünk a helyi és regionális nyomtatott, valamint elektronikus média is. 	Az önkormányzat lapjában, a Bácskai Naplóban rendszeresen megjelent TOP 10 	könyvajánlónk. A Bajai Rádióban minden hónap elején ismertettem tervezett 	rendezvényeinket, emellett alkalmanként egyéb eseményeinkről is hírt adtam. 	Előfordult többször, hogy itt értesült valaki egy érdeklődésére számot tartó 	rendezvényről. Néhány alkalommal a Bajai Televízió is forgatott, illetve volt, hogy 	képes hírben adott tájékoztatást intézményünkről. Programjainkról, történéseinkről 	havonta legalább egy, de gyakran két körlevelet kiküldtem	személyes listámra, illetve 	az e-mail címüket megadó olvasók könyvtári hírlevelet kaptak. Manapság már 	természetes, 	hogy közösségi odalakon is jelen vagyunk, rendszeresen hírt adunk 	történéseinkről, új könyveinkről, városunk, ill. helyi személyek országos - 	nyomtatott - sajtómegjelenéseiről. Könyvajálóinkra sok „foglaló” érkezik üzenetben, 	illetve progrmjainkra is számosan itt jelentkeznek.

11. Összefoglaló a vármegyei hatókörű városi könyvtár által
November 9-én vendégünk volt Bujdosóné dr. Dani Erzsébet, a Katona József Könyvtár igazgatója négy munkatársával, hogy bemutassák a HunTéka integrált könyvtári rendszert, melyet nyár óta használnak. Azért került sor erre, mert intézményünkben is szükségessé vált a programváltás és egyik jelölt ez a rendszer volt.

12. Könyvtárhasználati tendenciák 
Keményen dolgoztunk, hogy megtartsuk olvasóinkat-használóinkat, számtalan kiváló rendezvényünk is alkalmat adott arra, hogy új tagokat toborozzunk. Intézményünk sokrétű tevékenységet folytat, ahogy az egy mai könyvtárhoz illik, a könyvek (dokumentumok) kölcsönzésén, helyben olvasásán túl változatos rendezvénykínálatunk, klubfoglalkozásaink, szolgáltatásaink mind-mind hozzájárultak ahhoz, hogy sikeresen megőrizzük forgalmunkat. 




Baja, 2025. február 10.	
								  	   Zalavári Lászó


